Document ID: /roh_data/filtered/fineweb-2-filterrobots_roh.jsonl.gz/21294

Grosser Rat
Cussegl grond
Gran Consiglio
A partir da quest onn da scola vegn l'instrucziun en las scolinas da la part tudestga dal Grischun dada obligatoricamain per 50% en tudestg standard e per 50% en dialect. Gist per l'integraziun d'uffants da lingua estra è l'emprender il dialect da gronda impurtanza. Il dialect è er ina part da nossa identitad, in bain cultural bainvis dal Grischun che stuess vegnir tgirà e mantegnì.
Pervia da l'introducziun da l'englais sin il stgalim primar è vegnì elavurà in urari nov. Curt avant las vacanzas da stad ha la regenza deliberà l'urari nov che duai valair a partir da l'onn da scola 2010/2011. En quest connex èn las lecziuns da lavur a maun e da zambregiar da la 5avla e da la 6avla classa vegnidas reducidas per 50%, en il territori talian anc in'ulteriura lecziun en la 3. classa.
Schebain che adina dapli uffants han problems cun la motorica fina e survegnan per part schizunt ina terapia pervia da quai, han ins ussa reducì las lecziuns gist tar ils roms manuals. Uschia pon las abilitads manualas vegnir promovidas adina main e l'entrada en ina professiun manuala daventa pervia da quai adina pli difficila.
La scola populara stuess promover ils uffants en ina moda cumplessiva – cun il chau, cun il cor e cun ils mauns!
Perquai supplitgain nus la regenza da respunder las suandantas dumondas:
1. Tge motivs han intimà la regenza da reducir las lecziuns dal sectur dals roms artistics, adattond l'urari per francar il nov rom da lingua estra „englais” sin il stgalim primar?
2. Sin tge aspects professiunals e formals sa basa l'introducziun dal tudestg standard en la scolina?
3. Sin basa da tge enconuschientschas parta la regenza dal fatg che 50% tudestg standard en la scolina meglierass la cumpetenza linguistica?
Cuira, ils 29 d'avust 2009
Igl è in giavisch da la regenza che l'idea cumplessiva, sin la quala la scola populara sa basa tenor Johann Heinrich Pestalozzi (1746 fin 1827), vegnia mantegnida sco fundament da la scola populara, e che ni nossas scolinas ni nossas scolas na vegnian „intellectualisadas”.
Pestalozzi ha resumà ses ideal d'ina promoziun equilibrada cun ils trais chavazzins „chau – cor – mauns” che vegnan citads en l'intervenziun. Sia finamira era quella d'accumpagnar ils umans giuvens da ses temp tras in'educaziun cumplessiva uschè lunsch, ch'els vegnivan a strada cun lur situaziun concreta da vita e pudevan gidar sasezs. Er las scolinas e las scolas dad oz èn suttamessas a l'ideal d'ina educaziun cumplessiva. Ellas han l'incumbensa da preparar la giuventetgna per la vita dal 21. tschientaner. En quest senn n'è – tenor la consideraziun da la regenza – la cumbinaziun da „chau – cor – mauns”, che vegn prendida en mira dapi Pestalozzi, betg ina norma fixa ch'è valaivla dapi 200 onns, mabain in process dinamic. L'adattaziun da las tavlas da lecziuns dals 23 da zercladur 2009 sco er l'introducziun dal tudestg standard en scolina – che vegnan numnadas en l'intervenziun – èn parts da quest svilup ch'è vegnì inizià il 18. tschientaner. Sin basa da quai pon las dumondas concretas da l'intervenziun vegnir respundidas sco suonda:
8 d'october 2009